አክራሪነትና ጽንፈኝነትን በፅኑ እንደሚቃወሙ የአዲስ አበባ ከተማ ነዋሪዎች ገለፁ
አዲስ አበባ፤ ነሐሴ 26\2005(ዋኢማ) – በሃገሪቱ እየታየ ያለውን የአክራሪነትና ጽንፈኝነት እንቅስቃሴ በመቃወም በሚሊዮን የሚቆጠሩ የአዲስ አበባ ከተማ ነዋሪዎች በመስቀል አደባባይ በመውጣት ታላቅ ሰላማዊ ሰልፍ አካሄዱ።የኢትዮጵያ የሐይማኖት ተቋማት ጉባኤ በጠራው ሕዝባዊ ሰላማዊ ሰልፍ ላይ የተገኙት የአዲስ አበባ ከተማ ነዋሪዎች አክራሪነት ፀረ-ልማትና ፀረ-ሰላም ነው፣ በአክራሪነት ከንቱ ቅዠት የህዳሴ ጉዟችን ለአፍታም ቢሆን አይደናቀፍም አክራሪነት ቀቢፀ ተስፋት ነው የሚሉና የተለያዩ መፈክሮችን በመያዝ የአክራሪዎችና የፅንፈኞችን እንቅስቃሴ እንደሚያወግዙ ገልፀዋል፡፡እንዲሁም ሰላምና መቻቻልን የሚደግፉ መፈክሮችን በማንገብና በድምጽ በማሰማት ከሌሊቱ 12 ሰዓት ጀምረው ወደ መስቀል አደባባይ በመምጣት በሙስሊሙ ስም የሚራመዱ የአመፅ ጥሪዎች የሙስሊም ማህበረሰብን የሚወክሉ አይደሉም በሚል በሰላማዊ ሰልፉ ላይ ድምፃቸውን አሰምተዋል፡፡በሰላማዊ ሰልፉ ላይ ንግግር ያደረጉት የአዲስ አበባ ከተማ ከንቲባ ክቡር አቶ  ድሪባ ኩማ እንደገለጹት፤ የኢትዮጵያ ሕዝብ ለዘመናት በሀይማኖትና በብሔር አንድም ጊዜ ሳይለያይ የኖረ ህብረተሰብ በመሆኑ ለረዥም ጊዜ የቆየ የመቻቻል ባህሉን ወደፊትም አጠናክሮ ይቀጥላል፡፡በኢፌዲሪ ህገ-መንግሥት የሐይማኖት እኩልነት መረጋገጡና ሐይማኖትና ፖለቲካ የተለያዩ መሆናቸውን የገለጹት ከንቲባ ድሪባ አንዳንድ የፖለቲካ ሀይሎች በሃይማኖት ሽፋን የሚደረገውን የአክራሪነትና የጽንፈኝነት እንቅስቃሴ ከመደገፍ እንዲቆጠቡ ጥሪ አቅርበዋል። የአዲስ አበባ የሐይማኖት ተቋማት ጉባኤ ጽህፈት ቤት ሰብሳቢ ርዕሰ ደብር   ዘርሁን አርአያ በበኩላቸው ሁሉም ሐይማኖት በተለያየ መንገድ ስለ ሰላምና መቻቻል የሚሰብኩ መሆናቸውን ገልጸው፤ ማንኛውም የአክራሪነትና የጽንፈኝነት እንቅስቃሴ ሀይማኖታዊ መሠረት የሌለው በመሆኑ የሚቃወሙት መሆኑን  ገልጸዋል።የተለያዩ የሐይማኖት ተቋማት ተወካዮች በሰላማዊ ሰልፉ ላይ የተገኙ ሲሆን፤ በዛሬው ዕለት የተካሄደው ሰላማዊ ሰልፍ የህዝቡን አንድነት ያሳየ ነው ካሉ በኋላ አክራሪነትንና ጽንፈኝነትን ለማስቆምም ትልቅ አቅም እንደሚሆንም ተናግረዋል። ፅንፈኝነትን ለመቃወም በተካሄደው ሰላማዊ ሰልፍ ላይ አስተያየታቸውን የሰጡት የከተማ ነዋሪዎች አክራሪነትና ጽንፈኝነት ፀረ-ሰላምና ፀረ-ዴሞክራሲያዊ አስተሳሰብ ነው በማለት አስተያታቸውን ሰጥተዋል፡፡መንግስትም አክራሪዎች ከድርጊታቸው እንዲታቀቡ ማድረግ እንደሚገባው ገልፀው፤ የማይታቀቡትን ግን ለፍርድ እንዲያቀርባቸው ጠይቀዋል፡፡ አክራሪ ሀይሎችና አሸባሪዎች የሀገር እድገት ፀሮች በመሆናቸው እንቃወማቸዋለን ያሉት ነዋሪዎቹ ኢትዮጵያውያን በመቻቻልና በመፈቃቀር ለዘመናት አብሮ የመኖር እሴታችንን አጠናክረን አክራሪነትን እንከላከላለን ሲሉም ተናግረዋል፡፡አስተያየት ሰጪዎቹ ከጥቂት ጊዜያት ወዲህ በእስልምና ሃይማኖት ስም ድብቅ የፖለቲካ አጀንዳ ያላቸው ሰዎች በእምነቱ ተከታዮች ስም ከሚያደርጉት አስፀያፊ ድርጊት ሊታቀቡ እንደሚገባ ተናግረዋል፡፡ከከተማዋ የተለያዩ ክፍለ ከተማ የመጡ ነዋሪዎች በከተማው ብሎም በሀገሪቱ እየታየ ያለው የፅንፈኝነትና የአክራሪነት እንቅስቃሴን አጥብቀው እንደሚቃወሙት ነው በስብሰባው ወቅት የገለፁት፡፡ነዋሪዎቹ ፅንፈኝነትና አክራሪነት ለየትኛውም ሀይማኖት እንደማይጠቅም ገልፀው፤ መላው ህብረተሰብ ሊታገለው እንደሚገባም አሳስበዋል፡፡ኢትዮጵያ የተለያዩ ሀይማኖቶችን የሚከተሉ በርካታ ህብረተሰብ በአንድ ላይ ተቻችለው፣ ተከባብረውና ተፋቅረው የሚኖሩባት ሀገር እንጂ የአንድ ሀይማኖት አክራሪዎች የሚኖሩባት ሀገር እንዳልሆነችም በሰልፉ ላይ ያነጋገርናቸው ተሳታፊዎች ተናግረዋል፡፡በሀገሪቱ ሰላምና መረጋጋት ሲኖር ነው ሰርተን የምንበላው፣ መማር የምንችለው፣  አምልከን በሰላም ወደ ቤታችን የምንሄደው በማለት የተናገሩት ነዋሪዎቹ፤ ይህን ለማድረግም ፅንፈኝነትንና አክራሪነትን በጋራ መከላከል ይገባናል ሲሉ ገልፀዋል፡፡